*Tämä artikkeli kertoo koirarodusta. Katso muita sanan merkityksiä täsmennyssivulla.*

Amerikanpitbullterrierin pentu
**Amerikanpitbullterrieri** (engl. *American Pit Bull Terrier*), lyhyemmin **pitbull**, on Yhdysvalloista kotoisin oleva jalostettu koirarotu. Rotua rekisteröidään American Dog Breeders Associationiin (ADBA), All American Dog Registryyn (AADR), United Kennel Clubiin (UKC), Bone Fide Kennel Clubiin (BFKC) tai American Pit Bull Registryyn (APBR).

Rodusta käytetään myös nimitystä *pitbull*. Nimi tulee koiratappeluareenasta, englanniksi *pit*, ja härkää muistuttavasta ruumiinrakenteesta, englanniksi *bull*.

Luonne ja käyttäytyminen
------------------------

  

Rodun maahantuonti Isoon-Britanniaan kiellettiin vuonna 1991. Maassa jo ennestään olleet yksilöt tuli rekisteröidä, steriloida, korvamerkitä ja mikrosiruttaa, ja julkisella paikalla niillä piti olla kuonokoppa eikä niitä saanut pitää irti. Pitbullien puolustajien mielestä niiden huonoon maineeseen ovat syypäitä vastuuttomat koiranomistajat ja sensaatiohakuinen media.

Vuonna 2019 julkaistun meta-analyysin mukaan amerikanpitbullterrierit purevat ihmisiä kasvoihin enemmän kuin muiden rotujen edustajat. Pitbullien puremat aiheuttavat myös vakavampia vammoja kuin muiden koirarotujen puremat. Tutkijat suosittelivatkin, että korkean puremisriskin koiria ei hankittaisi lapsiperheisiin.

Amerikanpitbullterrieriä on käytetty terapiakoirana.

Alkuperä
--------

1870-luvulla staffordshirenbullterrieri saapui ensikertaa Pohjois-Amerikkaan, missä sitä käytettiin koiratappeluissa. Se oli paikallisten tappeluharrastajien mielestä kooltaan liian pieni, joten jalostus keskittyi aiempaa suurempaan kokoon, raskaampaan runkoon, kookkaampaan päähän ja leveämpään rintakehään. American Kennel Club ei kuitenkaan suostunut rekisteröimään näin syntynyttä uutta amerikkalaista rotua sen tappelutaustasta johtuen. Vuonna 1898 rodun harrastajat perustivatkin oman järjestönsä, United Kennel Club:n, ja saivat täten koiransa rekisteröityä.

Vaikka koiratappelut kiellettiin Yhdysvalloissa lailla, vielä 1990-luvulla siellä tiedetään järjestetyn runsaasti laittomia otteluita, ja niissä arvioidaan kuolleen vuosittain noin 1 500 koiraa.

Pitbullmastiff
--------------

Yhdysvaltojen länsiosissa on jalostettu ns. *Pit Bullmastiff*, nimensä mukaisesti amerikanpitbullterrierin ja bullmastiffin välisestä risteytyksestä. Sen alkuperäinen rooli oli sama kuin pitbullilla: koiratappelut. Tarkoituksena oli saada aikaan nykyistä pitbullterrieriä kookkaampi ja voimakkaampi tappelukoira. Nämä suurikokoiset taisteluristeytykset olivat 2000-luvun alussa suosittuja maan länsirannikolla.

Katso myös
----------

* Amerikanbully
* Amerikanstaffordshirenterrieri
* Amerikanbandoggi

Lähteet
-------

1. 1 2 3 4 5 6 7 8 9 10 11 12 13  Morris, Desmond. *Dogs - The Ultimate Dictionary of Over 1000 Dog Breeds*, s. 363. Trafalgar Square, 2008: North Pomfret, Vermont.
2. ↑  Breed Info About the American Pit Bull Terrier BadRap.org.  Arkistoitu 18.8.2008. Viitattu 19.8.2008. (englanniksi)
3. ↑  Tappajakoirat – median luoma myytti Suomen amerikkalaisperäisten työkoirarotujen harrastajayhdistys. Viitattu 28.9.2008.
4. ↑  Essig, Garth F. Jr. ym.: Dog bite injuries to the face: Is there risk with breed ownership? A systematic review with meta-analysis.  *International Journal of Pediatric Otorhinolaryngology*, 2019, nro 117, s. 182–188. PubMed:30579079. doi:10.1016/j.ijporl.2018.11.028.   (englanniksi)
5. ↑  Terapiakoiratoiminta Suomessa SATHY. Viitattu 17.7.2013.
6. ↑  Morris, Desmond. *Dogs - The Ultimate Dictionary of Over 1000 Dog Breeds*, s. 368. Trafalgar Square, 2008: North Pomfret, Vermont.

Aiheesta muualla
----------------

* Kuvia tai muita tiedostoja aiheesta **Amerikanpitbullterrieri** Wikimedia Commonsissa

* Suomen pitbullyhdistys Paljon tietoa amerikanpitbullterrieri-rodusta, kysy/vastaa-palsta ym.
* SATHY-yhdistys 1990-luvulla perustettu yhdistys, jossa runsaasti pitbull-toimintaa ja -asiaa.